Suid-Afrika nou in resessieArgieffoto (Foto: stevepb, Pixabay) Suid-Afrika is in ŉ resessie nadat die bruto binnelandse produk (BBP) vir twee agtereenvolgende kwartale ingekrimp het. Volgens Statistiek Suid-Afrika het die BBP in die eerste kwartaal van die jaar met 0,7% ingekrimp. In die vierde kwartaal van 2016 het die BBP met 0,3% ingekrimp. Dit is die eerste keer sedert 2009 dat Suid-Afrika in ŉ resessie is. Die grootste negatiewe bydraer tot BBP-groei in die eerste kwartaal was die handels-, spysenierings- en akkommodasiebedryf, wat met 5,9% afgeneem het en tot -0,8 van ŉ persentasiepunt tot die BBP-groei bygedra het. Die grootste bydraer tot die afname was die petroleum-, chemiese produkte-, rubber- en plastiekprodukte-afdeling. In teenstelling hiermee het die mynbou- en steengroefbedryf met 12,8% gestyg, en 0,9 van ŉ persentasiepunt tot BBP-groei bygedra. Huishoudelike verbruiksbesteding het in die eerste kwartaal met 2,3% afgeneem, wat -1,4 persentasiepunte tot die totale groei bygedra het. Die belangrikste negatiewe bydraers was voedsel- en nie-alkoholiese drank, klere en skoene en vervoer.